b'\n_START_ARTICLE_\nSlottsparken\n_START_SECTION_\nHistorikk\n_START_PARAGRAPH_\nOmr\xc3\xa5det ble kj\xc3\xb8pt og utskilt fra flere omkringliggende l\xc3\xb8kkeeiendommer i 1824. Flere planer for regulering og opparbeidelse av parken ble utarbeidet, men man endte av \xc3\xb8konomiske grunner p\xc3\xa5 en noe forenklet plan, utarbeidet av slottsarkitekt Hans Linstow og slottsgartner Martin Mortensen. Parken best\xc3\xa5r av store plener under h\xc3\xb8ye tr\xc3\xa6r, gangveier, all\xc3\xa9er og anlagte vannspeil. Parken talte opprinnelig rundt 2000 tr\xc3\xa6r. I dag er tallet rundt 1200. _NEWLINE_Opparbeidelsen startet i 1838 under ledelse av Mortensen, men strakte seg over lang tid p\xc3\xa5 grunn av pengemangel. Mange av dagens tr\xc3\xa6r skriver seg fra denne f\xc3\xb8rste opparbeidelsen. De eldste daterer helt tilbake til 1700-tallet. Dette er tr\xc3\xa6r i den delen av parken som kalles Dronningparken - et omr\xc3\xa5de som ble etablert som park allerede i 1751. Den gang var dette omr\xc3\xa5det en del av l\xc3\xb8kken Sommerro som borgermester Christian Henrik St\xc3\xb8edt utviklet til en liten rokokkoperle rundt landstedet sitt._NEWLINE_Langs parken ved Parkveien og Wergelandsveien ble byvillastr\xc3\xb8ket Bak Slottet anlagt fra 1846, etter Linstows regulering. _NEWLINE_Det ble anlagt et gartneri ved Grotten i 1870-\xc3\xa5rene, og dette eksisterer fremdeles. Under f\xc3\xb8rste verdenskrig ble det dyrket poteter for \xc3\xa5 avhjelpe matsituasjonen, og i 1917 var poteth\xc3\xb8sten i parken p\xc3\xa5 ca. 450 tonn._NEWLINE_Slottsparken er et vernet kulturminne, og forvaltes av Slottets gartnere.'